《羊肠岭》
元代·陈方

迢迢羊肠北，山深日当午。道傍多奇石，百态不受侮。

高或如飞龙，低或如踞虎。岌嶪积铁间，参差意无迕。

仆夫如怪我，疾行齐过弩。匆匆莫辞劳，悄悄愧不羽。

野果缀微殷，春泉流乱乳。焉知下山时，凄迷更何许？

作者简介：元京口人，字子贞，号孤蓬倦客。赴省试至吴，元帅王某招致宾席，因寓吴。晚主无锡华氏家塾。工诗。有《孤蓬倦客稿》。